### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S, SF og EL**

Hvad vil vi gerne opnå? Hvorfor stilles forslaget?

Vold kommer til udtryk i mange former, herunder fysisk, psykisk, seksuel og økonomisk vold. Hertil kommer social kontrol. Vold kan ofte være en del af andre problemstillinger – det kan være seksuelle overgreb i barndommen eller voksenlivet, skadevirkninger af salg eller bytte af sex og et liv i udsathed. Mennesker, der har været eller er udsatte for traumer, herunder særligt kvinder med børn, er en særligt sårbar gruppe, som forslagsstillerne ønsker at hjælpe og støtte bedst muligt. Hjælp og rehabilitering kan være ganske afgørende i forhold til at sikre, at man som borger kommer på fode, har mulighed for at tage ansvar for eget liv og realisere egne evner og drømme.

Forslagsstillerne mener, at vi har et særligt ansvar for at sikre, at de tilbud, der aktivt tilvælges af denne gruppe sårbare, også har finansiering til at levere kvalitet og kontinuitet.

Derfor ønsker vi at støtte LivaRehab, der siden 2018 har været VISO-leverandør for Socialstyrelsen på delområdet vold i nære relationer. LivaRehab er landets eneste godkendte leverandør på området. I [adresse] er der et stort behov for fast finansiering af det vigtige arbejde, som LivaRehab udfører. Et fast kommunalt tilskud til LivaRehab vil være med til at sikre, at man kan fastholde vigtige medarbejdere og en tryg, tillidsfuld og velkendt ramme for borgere, der i særlig grad har behov for dette.

Konkrete input

* Partierne foreslår, at der i dialog med LivaRehab afsættes et passende, fast tilskud, der kan skabe ro omkring det vigtige arbejde, der udføres til gavn for nogle af de borgere, der har allerstørst behov.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.